'ทนง'รับปรึกษา การเงินเอสเอ็มอี
&#8220;ทนง&#8221; ตั้งบริษัทที่ปรึกษา ปั้น &#8220;เอสเอ็มอี&#8221; เข้าถึงทุนทุกรูปแบบ
12 ต.ค. 2558

“ทนง” ตั้งบริษัทที่ปรึกษา ปั้น “เอสเอ็มอี” เข้าถึงทุนทุกรูปแบบ
นายทนง พิทยะ อดีต รมว.คลัง เปิดเผยว่า ได้เข้าร่วมเป็นที่ปรึกษา บริษัท ทีเอ็นที แคปปิตอล ซึ่งทำธุรกิจเกี่ยวกับการให้คำปรึกษาด้านการเงินการลงทุนอย่างครบวงจร โดยเน้นการช่วยเหลือกลุ่มธุรกิจเอสเอ็มอี
“เอสเอ็มอีไทยมีศักยภาพที่จะต้องเข้ามาช่วยกันเสริมจุดแข็งปิดจุดอ่อน” นายทนง กล่าว
นายนำกฤติ จีรพุทธิรักษ์ กรรมการผู้จัดการ บริษัท ทีเอ็นที แคปปิตอล กล่าวว่า บริษัทจะเน้นให้การสนับสนุนคำปรึกษาด้านการเงินและการลงทุนกลุ่มเอสเอ็มอีที่อยู่ระหว่างเตรียมเข้าจดทะเบียนในตลาดหลักทรัพย์ฯ รวมถึงธุรกิจที่ต้องการหาพันธมิตร และจะสนับสนุนให้เอสเอ็มอีมีขีดความสามารถในการแข่งขันระดับสากล อีกทั้งเป็นการลดช่องว่างระหว่างสถาบันการเงินกับผู้ประกอบการเอสเอ็มอี ทั้งด้านปรับโครงสร้างแหล่งเงินทุน ปรับโครงสร้างองค์กร รวมถึงการควบรวมกิจการ เป็นต้น ในขณะเดียวกันหากธุรกิจใดน่าสนใจบริษัทก็อาจจะเข้าไปร่วมลงทุนด้วย
ทั้งนี้ แนวโน้มธุรกิจที่ปรึกษาทางการเงินมีการแข่งขันสูง และธนาคารพาณิชย์ส่วนใหญ่จะทำธุรกิจด้านนี้ แต่บริษัทก็มีจุดเด่นของบริษัท มีเครือข่ายกับสถาบันการเงิน และองค์กรต่างๆ รวมถึงผู้ที่มีความรู้ประสบการณ์ทำงานที่ประสบความสำเร็จแล้ว ทั้งในประเทศและต่างประเทศ ซึ่งสามารถเป็นเส้นทางลัดให้ลูกค้าเข้าถึงเป้าหมาย
อย่างไรก็ตาม ขณะนี้มีลูกค้าแล้วประมาณ 2 ราย คือกลุ่มธุรกิจโลจิสติกส์ในอินโดนีเซีย และบริษัท แอดไวซ์ คอมพิวเตอร์ ที่มีแผนที่จะเข้าจดทะเบียนในตลาดหลักทรัพย์แห่งประเทศไทย นอกจากนี้ ยังมีกลุ่มลูกค้าเกี่ยวกับโลจิสติกส์ เทคโนโลยี พลังงานและธุรกิจค้าปลีก (รีเทล)
ทั้งนี้ บริษัท ทีเอ็นที แคปปิตอล มีทุนจดทะเบียนเริ่มต้น 10 ล้านบาท โดยมีผู้ถือหุ้นหลัก นำโดย นายศุขสนั่น โชติกเสถียร นายทนง พิทยะ นางศิริวรรณ ปราศจากศัตรู นายนำกฤติ จีรพุทธิรักษ์ เป็นต้น และคาดว่าในปี 2559 จะเพิ่มทุนจดทะเบียนเป็น 20 ล้านบาท และ 100 ล้านบาท ในปีถัดไป